БФС и Бербатов в задочна схватка: Кого подкрепя футболна България | glasove.com Новини Гласове\n18.08.2021 18:00 131 преглеждания 0 коментар/а\nБългарският футболен съюз (БФС) обяви, че "редица клубове" са се свързали с организацията с желание да опровергаят Димитър Бербатов и екипа му, че са обект на натиск. По-късно от екипа на бившата звезда на Манчестър Юнайтед контрираха, че клубовете, които не искат конгрес, няма как да са репресирани, защото са в единомислие с БФС.\nЕдин от членовете на екипа на Димитър Бербатов в борбата му за президент на БФС Борис Станков публикува в социалните мрежи отговор на становището на някои футболни деятели, които заявиха, че не са били обект на натиск от страна на Централата по отношение на подписката им за свикване на конгрес. Публикацията е подписана от "Екипът на Димитър Бербатов".\nОтносно публикацията, излязла на сайта на БФС за “отговора” на футболна България! Уважаеми господа, Ще бъда кратък. Като представители на аматьорския футбол в България, Вие заслужавате уважение! НО... НИТО ЕДИН от гореспоменатите господа, представени от БФС като "Футболна България", не е предоставил декларация с искане за свикване на конгрес към екипа на г-н Димитър Бербатов. Как точно те могат да дават мнение дали и как някой е бил репресиран заради желанието си за свикване на конгрес? Тези господа не са таргет на БФС, таргет са единствено клубовете, подписали декларация. Точно такива са клубовете, които ни търсят за съдействие! Те са репресирани. Не онези, които не фигурират в подписката!


Заглавие: Пробуждането на Атлантида - Алиса Дей Пон Окт 15, 2012 6:44 pm#1\nЧувството за дълг изпълва мислите на Вен. Той трябва да служи като връзка на хората с атлантите във войната ср\nещу вамприте. Неговото оръжие е мечът, а не дипломацията. Но когато е на мисия, за да открие Сърцето на нереидата – рубин с безмерна сила – ще му е нужна всяка частица самоконтрол, която притежава, за да устои на силния копнеж към красивата вещица, избрана да работи с него.\nЗаглавие: Re: Пробуждането на Атлантида - Алиса Дей Вто Окт 16, 2012 5:03 am#2\nМмм, каква свежа корица , добре ми подейства на настроението рано сутрин, очертава се усмихнат ден. С интерес очаквах тази книга, радвам се че скоро ще мога да я прочета.\nЗаглавие: Re: Пробуждането на Атлантида - Алиса Дей Вто Окт 16, 2012 1:02 pm#3\nЗапочнах първата, но нещо не ми се получи химията. Корицата със сигурност ще привлече много погледи .\nЗаглавие: Re: Пробуждането на Атлантида - Алиса Дей Чет Апр 11, 2013 7:34 am#4\nНаправо нямам думи.Корицата е без забележки, а книгата е точно по вкуса ми. С нетърпение чакам следващата книга, искам да прочета цялата поредица. Струва си. Формата на книжката също много ми допадна.\nЗаглавие: Re: Пробуждането на Атлантида - Алиса Дей Пет Апр 12, 2013 4:05 pm#5\nМного ми хареса , направо не я оставих до края. Както се казва четях я на един дъх.\nЗаглавие: Re: Пробуждането на Атлантида - Алиса Дей Чет Апр 18, 2013 9:09 am#6\nИсторията на Вен беше страхотна, изобщо не останах разочарована. Сега съм в очакване на следащите и точа лиги по Аларик и вече и по Джъстис\nПС: Надявам се само от издателството да забързат малко с издаването на поредицата\nЗаглавие: Re: Пробуждането на Атлантида - Алиса Дей Чет Май 16, 2013 12:04 pm#7\nУникална корица просто. На човек му потичат лигите направо Вен е невероятен, но няма друг като Аларик\nЗаглавие: Re: Пробуждането на Атлантида - Алиса Дей Сря Ное 27, 2013 10:26 pm#8\nКнига та е много хубава и като сюжет и като корица.Няма да съжалявате ако я прочетете.\nЗодия : Близнаци Местожителство : Сеул, Южна Корея\nЗаглавие: Re: Пробуждането на Атлантида - Алиса Дей Чет Ное 28, 2013 7:35 pm#9\nОще не съм я дочела, но ми допада. Корицата е страшна!\nЗаглавие: Re: Пробуждането на Атлантида - Алиса Дей Чет Ное 28, 2013 10:40 pm#10\nНа мен ми хареса, четох я отдавна, още когато излезе, съвсем в стилистиката на добрите паранормални романи, финала беше уникален, оттогава нямам търпение да разбера какво ще се случи с Джъстис!\nЗаглавие: Re: Пробуждането на Атлантида - Алиса Дей #11


Крими :: Луд смля от бой охранител на Столичната библиотека :: Monitor.bg\nЛуд смля от бой охранител на Столичната библиотека\n17:45 08 Април 2019\nПсихично болен мъж нападна и преби охранител в сградата на Столичната библиотека, който след побоя беше настанен с рани по главата в „Пирогов“.\nКъм 8,30 часа в понеделник 33-годишният мъж влязъл в сградата на библиотеката на площад „Славейков“, за да отиде до Комисията за защита на потребителите, която се намира на същия адрес. Той обаче е заседнал в асансьора и на помощ му се притекли няколко човека. След като е изваден от заседналото съоръжение, посетителят изненадващо нападнал и пребил 70-годишния охранител на сградата. Мотивът за атаката му над гарда не е ясна. По първоначални данни нападателят е в нестабилно психично състояние. Пристигналите на място екипи на МВР са задържали разбеснелия се мъж за 72 часа, обясниха от столичната полиция пред „Монитор“. Заради побоя сградата беше отцепена от униформените в продължение на няколко часа.\nСлед побоя пребитият възрастен охранител е закаран в противошокова зала на „Пирогов“. „Направени са подробни прегледи и изследвания. Има фрактури и контузии по лицето и главата, които са обработени. Предстои му оперативна интервенция от страна на хирурзите. Пациентът е без непосредствена опасност за живота към момента. Остава за лечение и наблюдение в болницата за толкова време, колкото изисква състоянието му“, съобщиха от спешната болница.\nБолшинството от охранителите у нас са над средна възраст, приета за страната, т.е. над 50-годишна възраст. Често за частни охранители се наемат пенсионирани полицаи и военни. Младите хора пък предимно се назначават в обекти, като банки, електрически дружества, но няма публични данни какъв е процентът им, нито компаниите предоставят такава информация. Общо около 156 хил. души работят в охранителния бранш, показва статистиката на браншовата асоциация. През последните две години има ръст на дружествата, които изпълняват частна охранителна дейност. Тенденцията според експертите е да излизат на светло, като регистрират наетите на трудови договори. В бранша има много голямо движение на назначените и освободените от работа.


Как субсидиите за фермери отиват в ръцете на олигарси и популисти | Agri.BG\nКак субсидиите за фермери отиват в ръцете на олигарси и популисти\nТова е една абсолютно корумпирана система, казва Жозеф Ангиан, който е бил зам.-секретар по земеделските въпроси на Виктор Орбан\nСлед неколкомесечно разследване, изданието The New York Times публикува материал, посветен на темата как олигарси и популисти прибират милиони от бюджета на ЕС, съобщи DW.\nКои животновъди няма да получат обвързана подкрепа?\nИзлизането на публикацията провокира ответна реакция от страна на ЕС. Оттам обявиха, че Европейската комисия има „нулева толерантност към измамите“ и „много ясни правила как трябва да се управляват фондовете“.\nКакво точно написаха американците, което насочи погледите на света към случващото се в ЕС и в частност, в селскостопанския сектор? Какво казва за нас разследването?\nСлед месеци проучване и анализи, колегите от The New York Times са открили, че 59 млрд. евро от бюджета на Общата селскостопанска политика (ОСП) не отиват пълноценно към фермерите, а биват използвани не по предназначение от корумпирани държавни служители, особено в Унгария и Чехия.\nСпоред изданието земеделските субсидии са „обвити от корупция“, а за реформа на субсидиращата система почти не може да става и дума.\nЕто какво пише The New York Times:\nПо време на комунизма фермерите се трудеха по полетата в Чаквар, малък град, разположен западно от Будапеща, отглеждайки пшеница и царевица за правителство, което впоследствие открадна земите им.\nДнес техните деца се трудят за нови господари, група от олигарси и политически патрони, които са придобили обработваемите земи, чрез непрозрачни сделки. Те са създали съвременна версия на феодална система, давайки работа и подкрепа на съгласните и наказания на протестиращите.\nТези имотни барони, оказва се, са финансирани и стимулирани от ЕС.\nВсяка година блокът от 28 страни дава 65 млрд. долара под формата на земеделски субсидии в подкрепа на земеделците на континента и в опит да се съхранят живи селските райони. Но в Унгария и повечето централни и източни страни в Европа, парите отиват към малцина силни и свързани помежду си хора. Премиерът на Чехия е прибрал десетки милиони долари като субсидия само през миналата година. Субсидиите са провокирали заграбването на земеделска земя в мафиотски стил в Словакия и България.\nЕвропейската земеделска програма в наши дни се използва от същите антидемократични сили, които заплашиха съюза отвътре. Това е така, защото правителствата в Централна и Източна Европа, някои от които управлявани от популисти, разполагат с голяма свобода в начина на разпределяне на субсидиите.\nРазследването на The New York Times, което е засегнало 9 страни от ЕС, установи, че системата на субсидиране е умишлено непрозрачна. Тя грубо подкопава екологичните цели на ЕС и е обвита в корупция.\nЕвропейската машина в Брюксел разрешава тази корупция, тъй като конфронтирането й ще означава промяна на програма, която спомага за удържането на целостта на съюза. Позициите на европейските лидери се разминават по много теми, но всички те разчитат на щедрите субсидии и свободата за похарчването им.\nПоради това фокусът на Брюксел за в бъдеще не е да изкорени корупцията или да затегне контрола. Вместо това законодателите ще дадат на националните лидери повече свобода как да харчат парите, пише още The New York Times\nСпоред New York Times земеделската политика представлява 40% от разходите на ЕС, а някои законодатели в Брюксел нямат и идея за какво отиват парите.\nЕдно от местата, където парите стигат, е окръг Фейер, родното място на унгарския премиер Виктор Орбан. Той сериозен критик на европейските елити, но същевременно е щастлив да приеме парите от ЕС. Според американското разследване Орбан използва субсидиите, за да обогатява своите приятели и роднини, за да защитава политическите си интереси и да наказва опонентите си. Изданието проследява механизмите на действие на унгарския премиер, който през годините помага чрез властта си на своите приятели и роднини да придобият хиляди акри държавна земя. Включително на приятел от детството, който впоследствие се превръща в най-богатия човек в страната. А, както знаете, този, който притежава земя, има право на субсидии в размер на милиони от ЕС.\nТова е една абсолютно корумпирана система, казва Жозеф Ангиан, който е бил зам.-секретар по земеделските въпроси на Виктор Орбан.\nВ Чехия най-големият получател на субсидии е Андрей Бабиш. Милиардерът-земеделец също е и премиер. Разследването на Times показва, че фирмите на Бабиш в Чехия са прибрали поне 42 млн. долара земеделски субсидии през миналата година.\nВ България субсидиите спомагат за благополучието на фермерския елит. Българската академия на науките установи, пише американското издание, че 75% от основния тип европейски земеделски субсидии в страната стигат до ръцете на около 100 реципиента. Тази пролет властите осъществиха акции срещу корупцията. Един от най-големите производители на брашно в България бе обвинен в измама с европейски фондове.\nВ Словакия главният прокурор заяви, че съществува „земеделска мафия“. Фермери сигнализирали, че са били бити и прогонвани от земите им, за да получат престъпниците жадуваните субсидии. Журналистът Ян Куциак бе убит миналата година, докато разследваше италиански мафиоти, които са сложили ръка върху земеделската индустрия.\nВъпреки всичко това, въпреки предложените реформи, Брюксел и много други европейски столици гледат встрани.\nПрез 2015 г. ЕС отхвърли доклад, който препоръчваше затягане на контрола върху земеделските субсидии като начин за възпиране на заграбването на земи в Централна и Източна Европа. Европейският парламент, пише The New York Times, отхвърли тази възможност да спре порочната практика на политиците да извличат полза от субсидиите, които сами управляват.\nсубсидии ОСП земеделска политика земеделски субсидии\nНякои от фермите в Добруджа отчитат отличен млеконадой - средно по 10 тона мляко от крава\nРасте броят на фалиращите фермери в Америка\nДва фактора са допринесли за ръст на банкрутите - търговските войни и неблагоприятните климатични условия\nАбе хора нищо не се е променило не виждате ли? Че капитала на държавата Андрей Луканов и държавна сигурност го раздадоха на кадътни и некадърно другари, директорите на предприята, държавна сигурнос, а сега техните деца и внуци. Така наречените големи и ,,можещи бизнесмени" капитала е в тяхно въртят народа червени,демократи,социалисти,а за мене си остават шайка долни измамници и крадци. Като толкова са за истинска демокрация,както и Б.Борисов,защо със закон не забранят,както в Германия 89 год. Комунисти,агенти и всички на държавна работа по него време да немогат да работят на държавна работа,дори и чистачка да си,защо бе. Какъв е проблема обяснете ми. Най ме е яд на тия зализано псевдо бизнесмени. Които пък пращат служителите си да протестират и ги карат с автобусите в София, различните кръгове от фирми.Смях и пародия,но има надежда братята цигани ще ви разкажат играта,в която си мислите, че вие контролирате.\nМай трябва да има " ФЕРМЕРИ от цяла европа , обединявайте се !!! " Щото после няма да останат фермери, а роби на земеделски труд.\nРедакторите на AGRI.bg, благодарим Ви, че ни запознавате с постижението на колегите Ви от САЩ, но аз искам да Ви попитам: Кога и Вие или колегите Ви от sinor.bg и други специализирани журналистически колегии ще направите едно журналистическо разследване и за БГ измамниците - субсидиевъди? Аз поне на няколко пъти съм писал в различни Ваши статии коментари с имена на граждани на държавата със съмнителна или дори липсваща земеделска дейност, но получаващи субсидии за земеделие в рамките на милиони на година. Не зная до коя политическа или браншова организация сте приближени и какъв е начина на финансиране на медията Ви, но явно по-скоро трябва да се възхищаваме на постиженията на колегите Ви от САЩ и само да съжаляваме, че в България, няма истинска журналистика. Тук всеки който преписва или препубликува се нарича журналист. Май си заслужаваме да бъдем на едни от последните места по свобода на словото,нали?\nДияне, да, точно така ..! Напълно сте прав ..!\nТова съм го повтарял много пъти, че мръсните 💰 се изпраха точно покрай земеделието. Една шепа хора взеха без пари или под аренда земята на хората преди я беше взела държавата без съгласието им,а сега зем.олигарси я взеха с тяхното съгласие за без пари. Земята под аренда не трябва субсидиите да отиват в рендаторите,а в собствениците на земята. И все пак парите от далавери,кражби и мафиотски сделки се инвестираха в земята. Всяко едно село има по един,двама такива тарикати, които държат земята на цялото село и карат коли за 100-тици хиляди лв.коли и казват ние сме най тарикатите,а другите духайте супата. Не бе дайте им още да ги носят в гробищата,че да им приседне.\nНаправете колко хора от обкръжението на Министър Върбанов се сдобиха с имоти с начин на трайно ползване "ниви" в Област Плевен. Направете обстойни справки кои са тези хора, какво владеят, къде владеят, как са придобили тези имоти, но не само и ... земеделски земи.\nНали са много умни Върбанови и не само те, толкова умни, не се сещат че-ЗЕМЯТА НЯМА СОБСТВЕНИЦИ,ИМА САМО ПОЛЗВАТЕЛИ. Но лакомията им изяжда мозъка и спират да мислят ,че са тленни същества а не вечни божества!Чисти малоумници.......Крадът земята на хорицата чрез придобивания по давност без да се замислят за последствията,но всичко се връща и то тъпкано,въпрос на време!!!\nа Екс Министър Върбанов?\nА защо не се запитате какво успя да заграби бившия Министър Венцислав Върбанов от Правителството на Иван Костов? Този Министър и неговия брат Любомир Върбанов владеят всичко в землището на гр. Долни Дъбник ..! А колко много неща те успяха да си купят "по давност" ..!\nЩе кажеш, че сега са го установили... Отдавна всичко се знае, но овчедушието ни пречи. Вчера излиза статия, че държавата похарчила 5 милиона за вълча урина, която струвала 2 милиона макс и никой не реагира. Всеки се услушва и си гледа съществуването... Няма такава държава!!!\nДобре че са американците да го кажат директно. Тука всеки се ослушва прибират се едни пари и никакъв ефект от тях за развитие на земеделието.


Най-ценните уроци от баща ми\nобаче са винаги да държа на идеята си и никога да не правя компромиси с нищо. Много искам да приличам на него, особено по някои неща. Татко никога не се предава, винаги е силно позитивен”, разказва младият композитор.\nСлед като завършва Американския колеж в София,\nс китара в ръка и нови мелодии в главата,\nАсен заминава в Бостън, където започва да учи композиране в музикалния колеж “Бъркли”. “Кандидатствах и в още няколко университета в Щатите, но от “Бъркли” ми дадоха стипендия за писане на музика. А колежът е от най-добрите. Там са се учили композитори като Пат Матини, Стив Вай и Хауърд Шор, който е писал музиката за “Властелинът на пръстените”. Понякога много от големите имена в музиката преподават в университета като гост-лектори”, разказва Асен.\nСъздава музиката за трейлър на холивудски филм\nСтава дума за новоизлезлия трейлър на научнофантастичния трилър „Encounter” – „Сблъскване” – с участието на Люк Хемсуърт, който е режисиран от Пол Саламов и чиято премиера беше на 1 октомври 2019 г. Композиторът, който се представя с творческия си псевдоним Ace Vaptsarov, също не скрива вълнението си. „Радвам се да кажа, че композирах музиката за този удивителен трейлър. След като гледах Люк Хемсуърт в „Крипто”, а и тъй като съм голям фен на „Западен свят”, трябва да кажа, че с нетърпение очаквам и този як филм“, споделя младият талант.\n„Изцяло съм се фокусирал върху правенето на филмова музика, но вече\nимам и над 20 музикални проекта\nкоито освен киноленти, включват и реклами и тв сериали”, обяснява Асен.\nРаботата на Асен е отличена в публикации по целия свят, включително bТV, водещата медийна компания в България, както и „24 часа”, вестник „За жената”, „Пик”, които са между най-прочутите новинарски емисии и публикации в България.


2306 15 ноември 2015 | 11:11\nОсвен че се бори с бръчките, той хидратира кожата по абсолютно естествен начин\nВсяка уважаваща себе си дама полага усилия да изглежда добре. И нека си признаем, всяка от нас има поне 5-6 продукта, които задължително използва сутрин, преди да излезе - било то крем за ръце, най-обикновен балсам за устни или спирала.\nНо сега ще си поговорим сега за кремовете. И по-точно за кремовете за лице. Сигурни сме, че използвате такива. Дори в момента да нямаме видими бръчки, то трябва да полагаме грижи за кожата си от сега, защото така можем да забавим появата им максимално дълго.\nЩе ви предложим една рецепта за домашен крем против бръчки. Освен че се бори с бръчките, той хидратира кожата по абсолютно естествен начин, освен това изравнява тена, пише kulinar.bg. Кремът е подходящ за всякакъв тип кожа.\nВинаги сме били на мнение, че "домашно приготвеното е по-хубаво" и оставаме на същото мнение и когато става дума за козметика. Кремът е изцяло от натурални съставки, а резултати от използването му ще забележите още след 1 седмица.\n- 2 с.л. бадемово масло / зехтин\n- 1/2 с.л. мед\n- 2 с.л. медицински вазелин (продава се в аптеката)\nРазтопете вазелина на водна баня. Свалете го от колтона и добавете останалите съставки. Бъркайте, докато всичко се смеси добре. Прехвърлете в удобна за вас кутийка. Количеството на крема е около 50 мл (използвайте кутийка с такава големина). Понеже кремът е само от естествени продукти, не правете по-големи количества, тъй като ще се развали.\nСъхранявайте го в хладилник. Не забравяйте, че стафидите са супер полезни за кожата и косата ни. Така че в никакъв случай не подценявайте и храната, която приемате, като цяло.\nНанасяйте с масажиращи движения върху чиста кожа. Оставете го 30-ина минути, а после отстранете с мокро памуче или мокри кърпички (такива, които са специално за лице). Задължително нанасяйте поне 2 часа преди лягане.\nПърва любов - вечна любов\n15 ноември 2015 | 10:48


Добавяне и премахване на празници и персонализирани събития в календара - Outlook\nДобавяне и премахване на празници и персонализирани събития в календара\nПразниците са целодневни събития в Outlook. По подразбиране не празници се добавят към календара си, когато започнете да използвате Microsoft Outlook.\nМожете също да създадете персонализирани файлове за празници за други типове събития, например крайни срокове или вашата организация.\nДобавяне на празници и събития\nИзтриване на празници и събития\nСъздаване на файлове за персонализирани празници и събития\nРазпространяване на файловете за персонализирани празници и събития\nПод Опции за календара щракнете върху Добавяне на празници.\nОтметнете квадратчето до всяка страна или регион, чиито празници желаете да добавите към календара си, след което натиснете OK.\nЗабележка : Вашата собствена страна или регион се избират автоматично.\nАко вече сте добавили националните си или регионални празници към вашия календар. отметката за тази страна/регион вече е поставена в диалоговия прозорец Добавяне на празници към календара. Ако отново опитате да добавите същите елементи, ще получите следното съобщение:\nПразниците за страна/регион вече са инсталирани. Искате ли да ги инсталирате отново?\nАко щракнете върху да, празници и събития са инсталирани отново и виждате дублирани празници и събития.\nЗабележка : Празници информацията, която се предоставя с Outlook 2010 включва елементи по време на григориански календар години 2009 през 2020. Ако използвате григориански календар, елементите, които възникват по време на същия период от време са включени.\nМожете също да следвате тези стъпки, за да изтриете дублиращи се празници, които са добавени, когато добавяхте празници към календара си.\nВ Календар, в раздела изглед , в групата Текущ изглед щракнете върху Промяна на изгледаи след това щракнете върху събития.\nЗабележка : Ако не виждате събития, уверете се, че сте в изгледа на календара. Командата " събития " не се появява, когато сте в други изгледи. В навигационния екран щракнете върху Календар.\nИзберете празниците, които желаете да изтриете. За да изберете няколко реда, натиснете клавиша CTRL и след това щракнете върху желаните редове.\nСъвет : Щракнете върху иконата на календара, за да изберете ред. Не щраквайте върху клетки с данни на реда.\nВ раздела Начало , в групата действия щракнете върху Изтриване.\nСъвет : За да изтриете бързо всички празници на определена страна или регион, щракнете върху заглавката на колоната Място, за да сортирате списъка от събития, така че всички празници за една страна или регион да се показват събрани на едно място.\nOutlook включва предварително дефинирани празници. Въпреки това, какво става, ако искате всички в екипа ви да показват фирма празници и събития, като например трябва и тримесечни разходи краен срок в календарите си? Можете да създадете свой собствен набор от празници по избор и да я разпространите до други хора от екипа си.\nСъвет : Вместо да създавате персонализирани файлове за празници, обмислете създаването и споделянето на персонализирани календари. Намерете връзки към повече информация за споделяне на информация от календара в раздела Вж .\nПредупреждение : Промяна на Outlook.hol файла на ваш риск. Microsoft предоставя тази процедура "както е" без гаранция от всякакъв вид, явни или неявни, включително, но не само, подразбиращи се гаранции за продажба и/или фитнес за определена цел.\nЗабележка : Ако добавите един и същ набор празници отново, ще получите дублиран набор от празници в календара си. Следователно трябва да създадете персонализирани празници Задаване вместо да персонализирате съществуващ набор.\nИзлезте от Outlook, ако той работи.\nВ Microsoft Windows Explorer намерете файла по-долу:\nдиск: \_Program Files\_Microsoft Office\_Office 14\_LCID\_outlook.hol\nЗабележка : LCID (locale identification number) е число за езиково идентифициране. За повече информация относно LCID числата вижте раздела Вж. още.\nНаправете архивно копие на файла.\nИзползване на текстов редактор, например Notepad, отворете файла Outlook.hol.\nНатиснете CTRL + END, за да позиционирате курсора в края на файла.\nВъведете нова заглавка и персонализирани събития, като използвате описания по-долу формат.\nВ предишен формат ### е общия брой елементи, които са изброени за определени страни/региони или описание. Има интервал между затварящата скоба и числото, освен връщане в края на реда. На всеки ред с празник има запетая и интервал между описанията на празника и датата, освен връщане в края на реда. Например:\nЗапишете и затворете Outlook.hol.\nСледващия път, когато стартирате Outlook, новите отчети за разходи дати са налични за да добавите към вашия календар.\nМожете да разпространявате файлът на персонализираните празници и събития по следните начини:\nИзпращане на имейл съобщение, което има файла Outlook.hol.\nПоставете файла в споделена папка във вашата мрежа, където други хора да копирате файла.


Карта указва местата на ядрените войни водени в древни времена\n10.07.2018 • 08:01\nЗагадъчни стъклени предмети, открити в пустинята Гоби и Шотландия, могат да бъдат доказателство за масивни атомни експлозии, станали преди хиляди години.\nДревните индуистки текстове описват глобална катастрофа причинена от „неизвестно оръжие“.\nНякои смятат, че доказателство за такава катастрофа е така нареченото либийско пустинно стъкло, образувано преди около 26-28 милиона години.\nПарчета от това стъкло се срещат на площ от 10 квадратни километра на границата между Египет и Либия. Едно парче е намерено в украшение на Тутанкамон.\nМного учени смятат, че стъклото е образувано от комети, влизащи в земната атмосфера, които загрявали пясъка до температура 200 градуса по Целзий.\nИнженер Albion W.Hart от Масачузетския технологичен институт доказва, че парчетата стъкло оставени след ядрените изпитания в Аламогордо, щат Ню Мексико, са абсолютно идентични с тези в Либийската пустиня.\nСъщо така няма никакви доказателства за падането на гигантски метеорит в зоната, където е открито либийското пустинно стъкло. Подобно е намирано и в района на Мохенджо Даро.\nСкалите там имат степен на прозрачност и чистота (99%), което не е типично за сплавите на падналите метеорити.\nОгромна площ от странно разтопено кварцово стъкло е открита и в пустинята Гоби в Монголия, включително слоевете в Лоп Нор и в съседен Китай.\nИзследванията на радиоактивната повърхност показват, че слоевете от разтопен силициев диоксид не са възникнали от неотдавнашни взривове.\nА милиони години преди китайците да се превърнат в ядрена държава, според Ancient Pages.\nСтопени стени с „искрящо синьо стъкло“ са открити и на дълбочина от 1800 метра от руския археолог Пьотр Козлов в руините на град Хара-Хото. Той изкопал саркофаг с две добре запазени тела: крал и кралица.\nМестните легенди казват, че „мълнии падали от небето“ до мястото, където са били направени тези разкопки.\nНад 70 древни каменни крепости в Шотландия имат странни стъклени стени там, където камъкът се е стопил в стъкло в резултат от продължителното въздействие на високи температури.\nЕдна от тези крепости е разположена на хълма Hill O Noth близо до Rhynie, Aberdeenshire, Шотландия, която се слави с остъклените си стени.\nПоследната от тези таинствени области е Dun Mac Sniachan в Аргайл, а известни примери могат да бъдат намерени в Benderloch в Oban, Craig Phadraig и Ord Hill, North Kessock, разположени недалеч от Inverness.\nКраят на времената Възможно ли е ядрена война преди 300 години да е в основата на подмяната на съзнанието\n08.07.2018 • 11:50\nАтомна бомба избухнала на Земята преди 12 000 години\n. И днес мястото е опасно за живот\n05.04.2017 • 09:01


Кейкчета, различни вкусове. Поръчайте онлайн с доставка в град Варна\nКейкчето представлява малък кръгъл кекс с крем и плодове. Появяват се в Англия и в Америка и след това стават известни по цял свят като Cupcake, а ние ги наричаме Кейкчета - за по-сладко.\nПредставляват кексова основа в хартиена обвивка и ефирен крем с различни вкусове и плодове.\nНие предлагаме два вида основи – ванилова и шоколадова, а кремът може да бъде Маскарпоне, шоколадов мус, портокал или малина.\nИзползваме само висококачествени продукти във всичко, което правим! Можете да поръчате кейкчета онлайн, с доставка в град Варна, за да изненадате Вашите близки.\nПредлагаме и кутия с 6 кейкчета асорти – селекция от изненадващи вкусове и цветове, които може да бъдат 2, 3 или 4 вида, в зависимост от наличните за деня, а ако желате да поръчате само един вид, те могат да бъдат минимум 6 броя.\nШоколадови кейкчета с шоколадов мус\nШоколадови кейкчета с портокалов крем\nВанилови кейкчета с малинов мус\nВанилови кейкчета с Маскарпоне крем\nВече предлагаме и мини кейкчета, големи точно колкото една хапка. Може да ги разгледате тук или в категория Кетъринг.\nВаниловите кейкчета могат да бъдат с малинов крем или Маскарпоне, като можете да изберете по 24 от вид или да комбинирате 2х12.\nШоколадовите кейкчета могат да бъдат с шоколадов крем или с мус карамел, като можете да изберете по 24 от вид или да комбинирате 2х12.\nПоръчайте за почерпка в офиса, за подарък, за сладката маса на Вашият празник или като допълнение към празничния Welcomе drink.\nПроучвания сред нашите гости показват, че най-предпочитаните и най-харесваниете кейкчета са Шоколадово с портокалов крем и Ванилово кейкче с Маскарпоне. Определено препоръчваме да опитате всички и да споделите с нас Вашите предпочитания!\nМини кейкче с ванилова основа.\nМожете да изберете крем - ванилово Маскарпоне или горски плодове.\n24 ванилови с Маскарпоне\n24 с мус от горски плодове\n12 Маскарпоне + 12 горски плодове\nМини кейкче с шоколадова основа.\nИзберете в допълнение шоколадов крем или карамелен мус.\n24 шоколадови с шоколад\n24 шоколадови с карамел\n12 шоколад + 12 карамел\nКутия с кейкчета - селекция от изненадващи вкусове и цветове.\nНаситено шоколадово кейкче с шоколадов крем.\nМеко ванилово кейкче и ефирен крем Маскарпоне с малини.\nНаситено шоколадово кейкче и портокалов крем с белгийски шоколад.\nМеко ванилово кейкче с нежен Маскарпоне крем и сезонни плодове.


Григор и Рафа се сбориха преди турнира в Мадрид (снимки)\nГригор, Надал и Лопес откриха турнира в дискотека (снимки)\n06-05-2018 16:49 | Tennis24.bg\nГригор Димитров проведе сериозна двучасова тренировка със световния №1 в мъжкия тенис Рафаел Надал при огромен зрителски интерес.\nРафа бе с екип от петима души, сред които и настоящият му треньор Карлос Моя, а тренировката наблюдаваха над 500 души в Мадрид.\nКомпания на Григор правеше фитнес-треньора му Себастиен Дюран. На съседния корт пък за първия си мач в испанската столица по същото време загряваше Мария Шарапова.\nРафа и Гришо поиграха доста интересен втори час, пробвайки силните си страни, което бе наслада за публиката. Българинът упя да затрудни с някои удари испанеца, който на моменти показа яд, но и не остана длъжен.\nПо-късно третият поставен в схемата Григор Димитров имаше специална среща с медиите, отразяващи турнира, сред които и Tennis24.bg.\n„Дойдох малко по-рано, обичам този турнир и малко по-бързите му кортове, имам хубави спомени. Здрав съм, всичко връща нормалността си, искам да продължавам да играя добре и печеля мачове на червено“, заяви Димитров.\nГригор бе помолен да разкаже за какви поуки си е взел от тренировката с Надал:\n„Хубаво е да имаш подобен шанс, тренирали сме и сме играли много, но гледам предимно своята страна на корта. Винаги съм адмирирал Рафа, той е велик на клей, знае откъде и как ще дойде топката, на което се наслаждавам и аз“, коментира още Гришо.\n„Страхотно е да имаш такава летва, за да видиш къде си и как да се подобряваш. Левичар е, трудно се учиш. Знаеш какво да очакваш, но той продължава и продължава, понякога просто няма как да с противопоставиш...“, призна българинът, като с усмивка заяви, че няма да разкрие слабите страни на Рафа.\nКореспондетката на Tennis24.bg прояви интерес дали треньорът Дани Валверду ще води мачовете в турнира и по-уверен ли се чувства Григор, залагайки на повече на бекхенд слайс, вмсто на прекрасния си форхенд?\n„Да, Дани ще дойде скоро за мачовете. На червено е малко по-различно, хубаво е да използваш силните си страни. На клей има няколко важни неща, най-вече добър сервис и ретури, макар че това важи за всички настилки. На тежките точки е хубаво да разчиташ на силните си оръжия, срещу когото и да е, така че опитвам да го правя. Нивото, на което играем, изисква 100 % концентрация и раздаване в мача“, отговори той.\n„Подготвяш се, излизаш на корта, раздаваш се на 100% и да става което трябва. Влизам изключително позитивен във всеки турнир, влагайки много, а ако загубиш рано, най-готиното е ,че всяка седмица има турнири“, добави Димитров.\nБългаринът разкри и какво обича да прави между тренировки и мачове: „Обичам да се разхождам из улиците, Мадрид е чудесен град, да си хапвам неща, които ми харесват, да не мисля за диети... просто да се отпусна и настроя за работата“.


Подкрепата за Украйна не е тази, за която се говори! – Нация БГ Национални Новини\nПодкрепата за Украйна не е тази, за която се говори!\nРазлични проучвания относно мнението на членове на ЕС и НАТО дават почти едни и същи резултати.\nПървият и най-чувствителен въпрос е – чия е вината за конфликта? Русия или НАТО? Докато 70% от англичаните, скандинавците, поляците и холандците считат, че Русия е виновна, за 44% от българите, виновникът е НАТО. Мнозинството гърци са на същото мнение като българите. Според унгарци и словаци и Русия и НАТО са почти еднакво виновни.\nРазликите се потвърждават и при допитването за бъдещите отношения с Русия. Страните, според които Москва е виновна, са на мнение, че сигурността на Европа е заложена в инвестиции за допълнително въоръжаване. Различно е мнението на българите, на гърците, на словаците и на унгарците. В тези четири страни общественото мнение счита, че най-доброто средство за постигане на сигурност е дипломацията и търговските отношения с Русия.\nБългари, гърци, унгарци и словаци се различават от останалите членове на съюза с нежеланието си да пращат оръжие на Украйна. Те предпочитат участие с хуманитарна помощ за бежанците и улеснения по отношение намиране на работа, както и правото на здравеопазване.\nОбществата, които не желаят вмешателство във войната и наблюдават с подчертана въздържаност случващото се, обясняват тази си позиция с дълбоки исторически и религиозни отношения с Русия. При тях, не са редки и отявлените антиамерикански публични манифестации.\nВ тази част на Европа, ярко блести с позициите си унгарският президент Виктор Орбан, който отказва каквито и да е санкции по отношение на Газа и петрола, жизнено важни за страната му.


Украинският сценарий е в ход вече и в Македония - да се готвят следващите\nПроамериканският държавен преврат в Турция се провали!\nУкраинският сценарий е в ход вече и в Македония - да се готвят следващите - Плевнелиев за кризата в Македония: "Властите да чуят гражданите". Къде го бяхме чули това преди? Ааа... да, за Майдана в Украйна.\n/КРОСС/ Украинският сценарий е в ход вече и в Македония. Целта е да бъде спрян проектът за газопровод. Сцените напомнят едно към едно тези от Киев. Внезапно „осъзнали се" младежи агресират полицията с горящи контейнери и друг мирен инструментариум. Режисурата е американска. В Украйна това доведе до разпад, икономическа катастрофа и гражданска война. В Македония обяснението с Путин някак не върви. Дали това ще накара най-сетне българите да се опомнят, или ще ги сварят като жаби на бавен огън?\nЗа да няма съмнение кой стои зад протестите в Македония, ето и видеообръщението на нашенските професионални революционери ("Протестна мрежа", за която всички знаем, че се финансираше от Сорос - бел. ред.).\nИво Христов, журналист /cross.bg/\nНякой гледал ли е този филм? Актьорите различни - сценарият същия?\nПлевнелиев за кризата в Македония: "Властите да чуят гражданите". Къде го бяхме чули това преди? Ааа... да, за Майдана в Украйна.\n„Отнасям се отговорно и към Процеса, като най-легитимния формат за политически диалог в региона. Ще поставим и много други въпроси на дневен ред - свързаност на страните от региона, Европейски енергиен съюз и изграждане на регионална енергийна борса, сътрудничество между бизнесите, както и в областта на културата. България ще подходи много амбициозно към предстоящото председателство на ПСЮИЕ", подчертава президентът Плевнелиев. /cross.bg/\nЩатите ни притискат да строиме терминали за втечнен газ за да изкупуваме техния\nИстината, български и европейски медии кажете истината: Америка направи неуспешен майдан в Скопие, за да спре турски поток през Македония. Целта е да се смени правителството, защото това не слушка като Борисов, Плевналиев, Орешарски, които спряха Южен поток през България по заповед на американците.\nДаже Методиев Борисов си позволи вчера да даде съвет на Груевски да си подаде оставката, защото той, Борисов така направил през 2013.\nМакедонците обаче не допуснаха Майдан, като измислиха терористична акция в Куманово, за да отклонят вниманието. Властите не очакваха, че ще и изтърват края и ще се стигне до 8 убити полицаи. Че били унищожени 2-3 големи къщи, голяма работа. Майданът обаче още не се е разминал, защото за 17 май е насрочен огромен митинг в Скопие на който Америка трябва да постигне целта си – да свали Груевски и сложи свои хора начело на Македония, които да откажат Турски поток през територията на страната. Ето това е терористичната демокрацията, която налага Америка по света. Който не слуша – Майдан. Няма капитализъм с човешко лице мили мои. Капитализмът има само едно лице – това е лицето на банкнотите.\nСнимка от Видео на телевизия Россия\nРуските телевизии вече няколко дни обясняват каква е причината за размириците в иначе спокойната балканска държава Македония – недопускането на Турски поток. Тази информация и карта обаче няма да я видите в проамериканските медии в България и Европа.\nПубликувано на: 2015-05-16 02:05:59


Социална кухня към видински храм се нуждае от помощ -\nпубликувано на 16.06.16 в 17:37\nСоциалната кухня към катедралния храм "Свети Димитър" във Видин се нуждае от помощ, за да съществува. Тя започва да действа преди 7 години и до този момент не е спирала да работи, разказва епископ Поликарп:\n"Много хора са съдействали, за да може тази кухня да работи. До края на месец май Ротари клуб помагаше за храната, но оттук нататък всичко остава в ръководството на катедралния храм. В началото, когато започнахме да храним нуждаещите се, те бяха около 30-35 души. После достигнаха над 90 до 100 човека, в момента са около 60. И наистина ще бъде грях да оставим тези хора гладни и жадни. Общата сума, която е необходима за едно готвене е около 70 лева. Храната се раздава в почивните дни. Много често има хора, които се срамуват да си вземат от храната, но в това няма нищо срамно."\nОт срамежливите е 78-годишният дядо Кольо от Видин. Казва, че навремето е бил "величие" в града, хората го познават и за това се притеснява да взима храна от социалната кухня към храма.\n"Ако отида да си взема храна, ще ми се смеят, много приятели са ми казвали да отидем, но аз чувствам, че вече съм паднал на дъното, за да отида и да ме подиграват. Навремето хората не можеха без мен, а и им бях трън в очите."\nПред църквата "Свети Димитър" срещнах 30-годишната Елена. Тя е безработна и живее със съпруга си и двете им деца. Каза ми, че й помагат и с дрехи, храна дават за децата.\nВсеки от вас, който иска да помогне на социалната кухня към катедралния храм "Свети Димитър", може да направи това като дари финансови средства или продукти. Защото благородната кауза променя пренебрегваните хора към по-добро.\nРадио Видин Цветовете на деня Видин социална кухня


Pentax K-50 с обектив DA 18-135 f/3.5-5.6 WR | Photocamera.bg - Запази мига\nНачалоВсички DSLRВсички dslr PentaxВсички dslr K-50Pentax K-50 с обектив DA 18-135 f/3.5-5.6 WR\nPentax K-50 с обектив DA 18-135 f/3.5-5.6 WR\nИзбор на Обектив: 18-135mm WR\nСамо тяло 990лв.\n18-55mm WR 1150лв.\n18-55mm WR и 50-200mm WR 1370лв.\n18-135mm WR 1740лв.\nCullmann Panama 400\nЦена: 119лв. Виж всички продукти с марка Cullmann\nVanguard Espod CX 234AP\nPraktica CPL MC 62mm\nЦена: 65лв. Виж всички продукти с марка Praktica\nTamron AF SP 28-75mm f/2.8 Di XR...\nЦена: 959лв. Вместо 999лв. Виж всички продукти с марка Tamron\nPentax HD DA 40mm f/2.8 Limited\nЦена: 789лв. Вместо 859лв. Виж всички продукти с марка Pentax\nPentax SMC DA 18-135mm f/3.5-5.6...\nЦена: 919лв. Вместо 999лв. Виж всички продукти с марка Pentax\nPentax HD DA 15mm f/4 ED AL Limited\nЦена: 1059лв. Вместо 1149лв. Виж всички продукти с марка Pentax\nPentax HD DA 70mm f/2.4 Limited\nЦена: 1149лв. Вместо 1229лв. Виж всички продукти с марка Pentax\nЦена: 789лв. Вместо 809лв. Виж всички продукти с марка Pentax\nSigma Flash EF-610 DG ST\nЦена: 299лв. Виж всички продукти с марка Sigma\nSigma Flash EF-610 DG Super\nЦена: 469лв. Виж всички продукти с марка Sigma\nSigma Flash Macro EM-140 DG PA-PTTL\nЦена: 849лв. Виж всички продукти с марка Sigma\nЦена: 175лв. Виж всички продукти с марка Benro\nBenro Active MAC008ABR0E\nЦена: 79лв. Виж всички продукти с марка Benro\nЦена: 189лв. Виж всички продукти с марка Cullmann\nЦена: 159лв. Виж всички продукти с марка Cullmann\nЦена: 299лв. Виж всички продукти с марка Manfrotto\nManfrotto Holster Plus 20 Profes...\nЦена: 129лв. Виж всички продукти с марка Manfrotto\nCullmann Sydney Pro CrossPack 400+\nЦена: 129лв. Виж всички продукти с марка Cullmann\nCullmann XCU Outdoor Maxima 200\nCase Logic DCB-307\nЦена: 89лв. Виж всички продукти с марка Case Logic\nЦена: 85лв. Виж всички продукти с марка Lowepro\nKenko Zeta CPL EX Slim 58mm\nЦена: 139лв. Виж всички продукти с марка Kenko\nKenko REALPRO ND64 MC 58mm\nЦена: 62лв. Виж всички продукти с марка Kenko\nKenko REALPRO ND1000 58mm\nЦена: 75лв. Виж всички продукти с марка Kenko\nHoya CPL (PHL) Slim 52mm\nЦена: 65лв. Виж всички продукти с марка Hoya\nB+W Close-up +3 (NL3) 52mm\nB+W Clear UV HAZE (010M) MRC 58mm\n1 година застраховка (При кражба, заливане, токов удар и други) +59лв.\n2 години застраховка (При кражба, заливане, токов удар и други) +107лв.\n16GB SDHC Transcend Ultimate Class 10 600x Виж продукта +32лв.\n32GB SDHC Transcend Ultimate Class 10 600x Виж продукта +46лв.\n64GB SDXC Transcend Ultimate Class 10 600x Виж продукта +86лв.\nPentax K-50 с обектив DAL 18-55mm f/3.5-5.6 WR\n2017 Photocamera.bg ® Някои права запазени Условия за ползване Всички цени са в лева, с ДДС Към пълната версия Към мобилната версия


Любими цитати за любовта от "Любовта трае три години" на Фредерик Бегбеде | Dama.bg - Любимият сайт на всяка дама\nDama.bg › Свободно време › Цитати и притчи › Любими цитати за любовта от "Любовта трае три години" на…\nЛюбими цитати за любовта от "Любовта трае три години" на Фредерик Бегбеде\n25 227 прегледа 8 мин време за прочит 96 споделяния\nЧетете и се усмихвайте, защото независимо от всичко, дори най-големият циник на Франция публично си призна – Любовта съществува. При това повече от три години…\n1. Любовта представлява една великолепна катастрофа: знаеш, че пред теб има стена, и въпреки всичко даваш газ. Тичаш право към своята гибел с усмивка на уста. С любопитство очакваш кога точно ще гръмне всичко. Любовта е единственото предварително програмирано разочарование, единственото нещастие, което всеки може да предвиди и всеки път желае отново.\n2. Комарът трае един ден, розата три дни. Котката трае тринадесет години, а любовта три. Това е положението. Най-напред е годината на страстта, после годината на нежността, накрая годината на скуката.\n3. За да искаш другите да те обичат, първо трябва да обичаш сам себе си.\n4. Снобите нямат врагове и затова злословят по адрес на всички, с надеждата да си спечелят някой.\n5. В наше време хората, които се занимават с редене на думи, не са смятани за толкова важни, колкото онези, чиито снимки може да се видят по светските страници на списанията.\n6. Човек отначало напуска дома на родителите си, сетне напуска дома на своя първи брак и изпитва все същата болка, болката, че завинаги е останал сирак.\n7. Хората, които се боят от смъртта са лишени от всякакво любопитство.\n8. Любовта е непонятна. Когато човек я наблюдава у другите, не може да я проумее, а още по-малко, когато сполети него самия.\n9. Самотата се е превърнала в срамна болест. Защо всички бягат от нея? Защото самотата те кара да мислиш.\n10. Навремето браковете са устоявали на подобни увлечения (изневери). Днес самите бракове са увлечения.\n11. Ако една креватна история може да се превърне в любовна история, обратното е твърде малко вероятно.\n12. Ако жена ви е на път да ви стане приятелка, време е да предложите на някоя приятелка да стане ваша жена.\n13. Любовта причинява проблеми с дишането.\n14. Най-прекрасните празници са онези, които се случват вътре в нас.\n15. Ето ви един съвсем прост тест, за да разберете дали сте влюбен: ако след четири-пет часа, прекарани без вашата любовница, тя започне да ви липсва, това означава, че не сте влюбен – ако бяхте, десет минути раздяла биха били достатъчни, за да направят живота ви непоносим.\n16. За да се чувства добре, една жена се нуждае от мъж, който да й се възхищава. Поне аз така виждам нещата. Цветето се нужда от слънце.\n17. За да бъдеш щастлив, се нуждаеш от сигурност, за да си влюбен, се нуждаеш от несигурност.\n18. Моята любов е с малка буква, но с широко разперени криле.\n19. Когато човек води двойствен живот, основното правило е да не се влюбва. Може да си урежда тайни срещи за удоволствие, разнообразие, за тръпката. Така се мисли за смел, без това да му струва кой знае колко. Ала не бива да влага никакви чувства! Инак ще започне да бърка удоволствието с любовта и има опасност съвсем да му загуби края.\n20. Онези, които говорят срещу любовта, са хората, които имат най-голяма нужда от нея.\n21. Мъжът е едно ненаситно животно, което се колебае от какво би могло да се лиши. Ако жените бяха по-хитри, щяха непрекъснато да им отказват и по този начин да принуждават мъжете да тичат след тях до живот.\n22. За мен не съществува табу: размяната на партньори изобщо не ме смущава. В края на краищата, след като неизбежно ще получиш рога, поне го организирай сам.\n23. Най-доброто, което може да направи човек на едно погребение, е да се влюби.\n24. Срещате едно вълшебно същество, жените се за него и изведнъж това вълшебно същество се изпарява: превръща се във ваша съпруга. Ваша съпруга! Какво оскърбление, какво падение за нея! В действителност онова, на чието търсене би трябвало да посветите целия си живот, е жената, която никога няма да ви принадлежи!\n25. Човек се жени по същия начин, както се явява на матура или на изпит за шофьор: във всичките тези случаи той иска на всяка цена да мине пред хората за нормален. След като не можеш да бъдеш по-горе от другите, поне да си като тях, за да не се окажеш по-долу. А това е най-добрият начин да разрушиш една истинска любов.\n26. Разводът е умствено дефлориране. Поради липса на една „добра война“, която заслужаваме, подобни бедствия (също както да загубиш майка си или баща си, да се окажеш парализиран след автомобилна злополука, да изгубиш жилището си, след като са те уволнили несправедливо) са единствените събития, които ни правят мъже.\n27. Тя бе тази, която поиска развод: за възстановяване на равновесието, тъй като аз бях поискал ръката ѝ.\n28. Защо никой не идва на разводите? На моята сватба бях заобиколен от всичките си приятели. (...) човек винаги трябва да се жени сам, а да се развежда с подкрепата на всички свои приятели.\n29. Всъщност съм се оженил заради другите. Бракът не е нещо, което човек прави за себе си. Той се жени, за да ядоса приятелите си или да достави удоволствие на своите родители, често и двете, понякога в обратен ред.\n30. Нашето е твърде повърхностно за брака. Женим се, все едно че прескачаме до „Макдоналдс“. Сетне грабваме дистанционното и сменяме канала.\n31. Човек съжалява онези, които страдат, но никога онези, които причиняват страдание.\n32. Страдах, че живея в клетка, а сега страдам, че съм свободен.\n33. Свалям си часовника. За да бъде вечна любовта, достатъчно е да живееш извън времето. Модерният свят е този, който убива любовта.\n34. Щастието е нещо толкова чудовищно, че в негово име трябва да извършите поне няколко убийства.\n35. Влюбен си тогава, когато погрешка сложиш паста за зъби не върху твоята, а върху друга четка.\n36. Любовта, която трае три години, е любов, която не е изкачвала планини и не е потъвала на дъното, а е паднала наготово от небето. Любовта е трайна само, когато всеки от двамата знае нейната цена и по-добре да си е платил предварително, инак има опасност да трябва да урежда сметката след това.\n37. Разбира се, че любовта не трае три години!\nлюбов любовта трае три години цитати


Възрожденска порта градят на входа откъм Дупница | Вестник Приятел - новини от град Самоков\nВъзрожденска порта градят на входа откъм Дупница\nНа входа на града ни откъм Дупница скоро ще бъде издигната символична порта във възрожденски стил. Изграждането й вече започна. Идеята е на кмета Владимир Георгиев. Стремежът е портата да представлява не само своеобразна реклама на Самоков и културно-историческите му забележителности, но и сама по себе си да бъде културен паметник.\nНа практика ще се възстанови една традиция. Според специалисти от Историческия музей нашият град в миналото е имал четири порти.\nНа новата порта ще има и табела, на която ще бъдат изписани имената на всички паметници на културата в Самоков.\nПланира се съоръжението да бъде открито с възрожденски възстановки, изпълнения на 100 каба гайди и огнено шоу. Събитието ще бъде част от тазгодишната програма за честване на празника на Самоков. Така ще се превърне в традиция сложеното през миналата година начало в чест на празника всеки път да се създава нещо ново, оригинално, свързано с историята, културата и спорта в града ни.\nКакто е известно, през м. г. на оградата на църквата „Св. Никола” бяха монтирани паметни плочи на погребаните в двора на храма видни самоковски възрожденци. Създаде се и стена на олимпийската слава в зала „Самоков”. Новата предстояща придобивка ще бъде в съзвучие с тези начинания.\nПаметник или възпоменателна плоча на възрожденците да се постави\nTags: арка Възраждане гайда движение двор Дупница забележителности зала Самоков Исторически музей кмет ограда олимпиада олимпийски игри паметна плоча паметник порта празник на Самоков пътища реклама Свети Никола табела традиция храм църква шоу


Жените, които промениха хип-хоп музиката I iNEWSbg.com\nДнес всички знаем кои са Ники Минаж, Карди Би, Иги Азалия или Меган дъ Сталиън. Песните им са популярни, а феновете – милиони.\nТяхното присъствие на сцената изглежда съвсем естествено и сякаш просто не можем да си представим днешната хип-хоп музика без тях.\nНо дълго време това далеч не е било така. Хип-хопът изминава дълъг път от 80-те насам, когато жанрът и цялата индустрия около него са смятани за изцяло мъжка територия. Запазена за лоши момчета.\nНяколко от дамите в хип-хоп музиката, без които тя просто нямаше да бъде това, което е днес.\nНямаше как да не започнем със самата Кралица. Днес тя е позната с кариерата си в Холивуд, която включва даже и номинация за “Оскар”. В края на 80-те обаче Латифа изгрява като една от най-популярните звезди в хип-хопа изобщо. Започва като бийтбокс изпълнител в състава на групите Ladies Fresh и Favour Unit. Докато не пробива като соло изпълнител с хитовия албум All Hail The Queen от 1989 г.\nВ песните си тя често обръща внимание на проблемите, засягащи чернокожите жени, като домашно насилие и дискриминация. Всичко това я превръща в мощен глас за правата на жените. През цялата си кариера досега успява да спечели “Грами”, “Еми”, “Златен глобус, както и наградата на Гилдията на филмовите актьори.\nТриото на Salt, Pepa и DJ Spinderella е една от първите дамски формации. Която си пробива пътя в музикален стил, смятан дотогава за изцяло мъжка територия. Те не просто произвеждат хитове като платинения сингъл “Push It” и печелят награда след награда, но и обръщат целия музикален стил с главата надолу, като стават първите дами достигнали до златен и платинен статус още с дебютния си албум от 1986 г.\nНад 30 милиона продадени копия и пет награди “Грами” говорят сами коя е Миси Елиът. Нещо повече – тя е първата жена хип-хоп изпълнител и третият рапър изобщо, който влиза в Залата на славата за авторите на песни. Тя се оказва иноватор във всяко едно отношение и изобщо променя цялата концепция за това как “би трябвало” да изглежда една рапърка, без значение дали е облечена в гигантска кожена торба или със супер разноцветно и лъскаво дънково яке, докато излиза на сцената с миниатюрна електрическа количка. Без съмнение тя оставя траен отпечатък върху цялата индустрия.\nМакар и в началото на кариерата си да получава немалко помощ в писането на текстовете от безсмъртния Биги, Лил Ким развива един уникален талант в тяхната презентация, стигащ до откровена вулгарност при изразяването на женската сексуалност. Вместо да приеме наложената дотогава рапърска мода, Ким реши да използва визията и таланта си, за да стане популярна в мъжката индустрия.\nИ говорейки за сексуалност, няма как да не споменем и Ники Минаж, която повече от успешно успя да продължи стила на рапърките от 90-те. Тя е резултатът от вулгарността на Лил Ким и пъстротата на Миси Елиът, който достигна до почти безпрецедентен комерсиален успех. От своя страна доминацията ѝ над текстовете и уменията ѝ за рапиране са абсолютно неподражаеми. За момента май само и липсва “Грами” след 10 неуспешни номинации досега.\nПонякога само един албум е достатъчен, за да превърне някой изпълнител в легенда. В случая дори не става въпрос за чист хип-хоп, тъй като в The Miseducation of Lauryn Hill самата Лорин в по-голямата част от времето пее. И то как! Албумът е толкова успешен, че ѝ носи цели пет награди “Грами”, а през останалата част от кариерата си тя печели още три, което я превръща в най-награждаваната жена рапър досега.\nТя е истински пионер още от 80-те и става първата жена рапър, която издава собствен соло албум през 1988 г. и първата дама в хип-хоп жанра, достигнала златен статус. Дори да не е толкова известна по нашите географски ширини, това съвсем не е така зад Океана, където дейността ѝ е оказала влияние даже върху Куин Латифа, Лил Ким, Бионсе и Миси Елиът.\nTags: иги азалия, карди би, куин латифа, лил ким, лорин хил, миси елиът, рап, хип-хоп\nПредишна Weeknd сътвори история на музикалните награди “Джуно”\nСледваща Нюйоркски съд одобри екстрадирането на Харви Уайнстийн


сглобяема къща 2+n | Механджиев архитекти\nсглобяема къща 2+n\nBy Mehandjiev-architects, 10.2014\nПроект на сгобяема дървена къща, предназначена за почивка по време на уикенди и по-дълъг престой през ваканциите.\nПоръчителите, семейство на средна възраст с вече порастнали деца, се нуждаеше от много допълнителни стаи за гости и искаше къщата (със разрешена площ само 100м2) да бъда пригодна и за целогодишно обитаване след своето пенсиониране. Допълнителна трудност създава тесният парцел, който не даваше възможност да се използва класическа коридорна схема.\nРешението представлява издължено, но много функционално разпределение от помещения с минимални обслужващи площи: тоалетни и коридори. Малко антре минава покрай двете резервни стаи (кабинет и спалня за гости) и прелива в голямо общо дневно помещение. Родителската спалня влиза директно към него, така пътищата на позлвателите са максимално съкратени.\nСкатният покрив образува второ полуниво, оставено празно, с малък санитарен възел. Над дневната и спалмята няма таванска плоча, те са с увеличена височина, което създава усещане за въздух и простор в помещениято. Симетрията на къщатата, подчертана камина в центъра, белите стени, контрастиращи със зелената природа, създават луксозна визия на икономичното, евтино решение.\nДетайли: външни стени: дървена скара с пълнеж от минерална вата, 20см, покритие: циментофазерни плочи, бели.\nЕтикети:проект за едноетажна къща, сглобяема къща


800 000 българи са минали през коронавируса - Властта\n800 000 българи са минали през коронавируса\nДо 20 декември ще сме наясно дали ще бъде възможно поне да се събират 2-3 семейства за празниците. Това заяви директорът на Националния център по заразни и паразитни болести проф. Тодор Кантарджиев пред БНТ.\nКъм момента около 800 хил. българи са преминали по някакъв начин през коронавируса, разкри още той.\nКантарджиев отчете, че към момента резултатите от седмицата са доста благоприятни. За 14 дни има 20-25% намаляване на случаите в София. Това е благодарение на мерките и хората, каза Кантарджиев.\nТой смята, че вече обществото се подготвя да бъде против ваксинирането. „Господин, който не е лекар, говори за странични ефекти на ваксините. Ако не си лекар, как ще говориш за епидемиология“, попита Кантарджиев.\n„Обществото само узря, но по трудния начин, когато вече знаеш за починали близки, колеги, познати. Можеше да има много по-малко смъртни случаи, ако септември не се подигравахме на докторите и носехме маски. Не знам защо хората бяха заблудени така. Познавам лекари, които пет пъти си смениха мнението от началото на пандемията“, допълни той.\n„ЕС хвърля огромен ресурс, държавата хвърля огромен ресурс, не виждате ли министърът колко пъти излиза, какви комисии се направиха, план се направи, купиха се на -70 градуса фризери. Създаде се един щаб, който трябва да осигури плановата ваксинация. Изведнъж излиза някой и казва: Да, ама тия ваксини са изследвани на млади хора, а не на възрастни, които трябва да се ваксинират. Явно колегата не е чел“, коментира ще той. Проф. Кантарджиев успокои още, че има данни, че новите ваксини не вредят и на хората над 70-годишна възраст.\nТой оцени руската ваксина като много добра, тъй като Русия има традиции в областта на ваксинирането.\n„Руската ваксина е много добра, защото Русия има много развита вирусология“, категоричен беше проф. Кантарджиев. Той обаче призна, че няма как да си сложим, защото няма партньорство на Европа с Русия.\n„Ваксината не е призната от европейската регулация, но ако по някакъв начин отидеш в Русия и си уредиш да си сложиш“, обясни професорът единствения път да се сдобием с такава.\nКантарджиев обясни, че от двете готови руски ваксини, едната е на базата на аденовирус, като след 20 дни се поставя втората доза. „Много е хубава ваксината“, каза още медикът. „Смятам, че руската е качествена и смятам, че ваксините в Русия, Англия, САЩ не ги правят идиоти. Не говорят като нашите, които нищо не са направили, не говорят срещу конкуренцията“, намекна той по повод изказванията на вирусолога доц. Чорбанов от БАН.\n„Но за да се фукаш и да кажеш хорските ваксини не са хубави, чакайте нашата, но я няма – поне хорските ваксини имена имат сега“, разкритикува той митологията, че вече има българска ваксина. По думите му вече 10 години чакаме от същата лаборатория на БАН ваксина срещу грип.\nШефът на Националния център по заразни и паразитни болести призна, че Щабът вчера е обсъдил огромните струпвания на купувачи в големите магазини, които останаха отворени.\n„Има нарушаване на здравия разум. Като се завират един в друг, особено в затворено пространство, е много опасно“, коментира той стълпотворението в събота в големите хипермаркети и магазините от верига за детски играчки, където се извиха големи опашки.\nRelated Topics:българикоронавирусТоп тема на деня


Поискаха от УЕФА да запази петте смени - Футбол свят - Други - Gong.bg\nПоискаха от УЕФА да запази петте смени\n9 септември, 10:10\nЕвропейската клубна асоциация (ЕКА) е поискала от УЕФА да остави използването на пет смени от отборите в своите турнири, какъвто например е Шампионска лига за сезон 2020/2021, както беше в заключителните етапи през изминалата кампания.\nПрезидентът на ЕКА Андреа Аинели заяви във виртуална дискусия във вторник, че ще поиска изпълнителният комитет на УЕФА да вземе това решение на заседанието си на 24-и септември.\nСветовната федерация по футбол (ФИФА) разреши извършването на пет смени по време на мач вместо обичайните три, за да облекчи отборите в сгъстения график от мачове, наложен заради пандемията от коронавирус. Тогава ФИФА нарече тази възможност и опция за сезон 2020-21.\nГерманската Бундеслига, Серия А в Италия и френската Лига 1 ще използват петте смени в наситения си календар от мачове до Коледа.\nУЕФА обаче се върна към традиционните три смени в квалификациите за Шампионска лига и Лига Европа през новия сезон, както и в турнира Лига на Нациите за национални отбори, предизвиквайки критиката на селекционера на Германия Йоахим Льов.\nАниели, който е и член на изпълкома на УЕФА обяви, че правилото трябва да бъде разрешено и от централата, за да се хармонизира начина на игра в Европа и да бъде запазено здравето на играчите.\nсмени футбол УЕФА\nБум на COVIID-19 в бразилски гранд


Home > Български > Mike Quinsey - SaLuSa, January 6, 2010\nМили Мои, питате ни дали някога се изморяваме от работата си и отговорът е „не, разбира се, че не” във физическия смисъл, тъй като нямаме тежки тела като вашите. Нашите са с много по-лека вибрация, изискват малко храна и ние можем да черпим от енергиите около нас, въпреки че имаме това, което бихте нарекли „леки закуски”. Те са главно в течна форма, тъй като можем да поддържаме телата си без тежките храни, с които вие сте свикнали. Затова ние не изпитваме глад като вас и се изпълваме по приятен начин. Вашите тела изискват презареждане, за да се поддържа нивото на енергията високо, което е жизненоважно, когато се нуждаете от физическа сила и издръжливост. Ако слушате тялото си, ще знаете какво е най-добро за него и затова, например, някои трябва да ядат месо, докато за други това не е необходимо. Като цяло колкото са по-високи вашите вибрации, толкова по-вероятно е да ядете по-малко и това ще бъдат по-здравословни храни, които са пресни и чисти.\nВ по-високите измерения, които ще бъдат вашия нов дом, всички ограничения, които преживявате в момента, ще спрат да съществуват. Остаряването няма да бъде изобщо проблем и ще запазите младежката си външност като в разцвета на силите си и не е необходимо да изпитвате смъртта. Когато решите да навлезете в ново преживяване, което изисква различно тяло, вие съзнателно ще напуснете тялото си и ще приемете новото. Това няма да е чрез раждането, както го разбирате, а ще бъде будно преживяване в едно почти зряло тяло или такова, което е напълно развито. Всъщност, ако е необходимо може да имате две тела и да преминавате постоянно между тях. Животът е прост и лесен в сравнение с този, който имате сега и нямате никакви лични грижи за поддържане на физическото ви тяло. Ще избирате прическата или дрехите си чрез силата на мисълта и тялото ви ще се поддържа чисто поради високата си вибрация.\nОтново ще се обърнем към онези, които са силно привързани към Земята и се страхуват от промените и питаме дали те могат поне да държат съзнанието си отворено? Независимо как изглежда на повърхността, това, което се случва е прекрасно прочистване, необходимо, за да даде възможност на новото да се прояви. Това, което не е благоприятно за вас, ще бъде премахнато и на негово място ще дойде началото на новата Земя. Бихте ли сериозно предпочели да останете в цикъла на двойствеността, когато на всички се предлага възможността за издигане? Може би само вашия Висш Аз наистина може да отговори на този въпрос, тъй като много малко души са напълно наясно със своя житейски план. И все пак, това, към което сте насочили погледа си, е там, където е фокусирана енергията ви и това ще бъде вашето творение. Сега повече от всякога вашата сила да творите нараства и трябва да сте сигурни в това, което желаете.\nНие работим усилено, за да придвижим напред определени събития, които ще имат отношение към това колко остава преди да бъде обявено Разкриването. Натискът е върху властите, за да действат без да отлагат и този ден се приближава все повече. След това целият процес на Издигането в крайна сметка ще бъде оповестен и това ще помогне на онези души, които не могат да се решат какво да правят. За някои от тях никаква информация няма да промени нещата, но това означава, че те не са готови да напуснат третото измерение. Това в никакъв случай не показва липса на усилия, тъй като всяка душа се движи със собствено темпо. Ние насърчаваме всички вас да направите своя избор да бъдете част от Издигането и това е всичко, което можем да направим. В крайна сметка вашата свободна воля ще определи как ще действате в резултат на това.\nНе позволявайте на никой да повлияе на мисленето ви, нито дори на нас, освен ако не сте сигурни за това къде е бъдещето ви. Ако се съмнявате за нещо, с което се сблъсквате и не сте сигурни, не го отхвърляйте настрана, а го оставете да стои на заден план докато не сте абсолютно сигурни, че трябва да се откажете от него. Ще откриете, че нещата често просто ще си дойдат на мястото, което преди не се е вписвало във вашите разбирания. Бъдете гъвкави и не твърди в убежденията си и по този начин нищо, което може да е ценно за вас, няма да ви подмине. Животът е постоянно преоценка на вашите позиции и вие имате богат опит зад себе си от всички предишни животи. Какъв друг, Мили Мои, е критерият ви за това, в което вярвате и чувствате, че е за ваше най-голямо добро.\nТъй като всеки от вас израства повече към Светлината, така вие помагате да се издигнат вибрациите на Земята. По този начин вие също така издигате всяка друга душа около вас, тъй като колективното съзнание расте експоненциално. Виждаме, че то е на ниво, на което е извън влиянието на тъмните енергии. То ще продължи да се разширява и в един бъдещ момент ще достигне критичен размер и ще бъде средството, чрез което ще стане извисяването. Това протича в момента и е началото на още един цикъл, който ще ви пренесе по-високо в измеренията на Светлината. Животът е безкраен и скоро ще бъдете свободни да го преживеете така, както изберете. Какъв чудесен любящ Създател имаме, който отваря целия свят за нас.\nЗемята е била вашият постоянен дом, като ви е подслонила през цикъла на двойствеността и ви е служила добре. Също като вас Майката Гея сега набира сили за последния тласък, който ще я отведе в по-високите царства. Вие пътувахте дълъг път заедно и трябва да се познавате добре. Хармонично е да се издигнете по този начин и вашата връзка продължава. Земята вече има репутация заради някогашната си красота и е била вашата Райска Градина. Някъде дълбоко в спомените ви са картините за това време, които ще се завърнат с пълния си блясък за ваша голяма наслада и радост. Перфектна хармония и голямо разнообразие от цветове ще засилят щастието ви, тъй като попадате в измерение, което отговаря на представите ви за Рая.\nАз съм СаЛуСа от Сириус и потвърждавам, че Галактическата Федерация никога не е била по-готова да премине към последната фаза на пътя към Издигането. Скоро ще споделите видението, което имаме, за вълнуващите времена, които ще ви издигнат от хаоса, който все още ви влияе. Тъмните сили все още ще се опитват да нарушат мирните ви приготовления и да ви отклонят от Светлината. Въпреки това, вие сега сте много по-силни, отколкото някога сте били и трябва да можете лесно да предотвратите опитите им да нарушат равновесието ви. Вярвайте във вашата сила и умствени способности да се защитавате и ще бъдете извън тяхното влияние. Вие сте окъпани в Любов и Светлина, победата в борбата между Светлината и тъмнината е вече ваша и можете да завършите пътуването си с пълна вяра.


Том Палеца ⋆ prikazki.eu\nМного отдавна, в славните дни на добрия крал Артур, живял орач със своята съпруга. Те били ужасно бедни, но въпреки това щели пак да са щастливи, стига да имали дете.\nВеднъж те чули за могъществото на великия магьосник Мерлин от свитата на крал Артур и жената убедила съпруга си да иде и да му разкаже за бедата им.\nЩом пристигнал в кралския двор, със сълзи на очи човекът помолил Мерлин да ги дари с дете и добавил, че ще е доволен дори да е голямо колкото един палец. Мерлин решил да изпълни молбата.\nКолко изумен останал селянинът когато се прибрал – жена му държала в ръцете си син, който по чудо бил не по-голям от палеца на баща си!\nНай-сетне родителите били много щастливи.\nКръщенето на дребния малчуган било много тържествено. Кралицата на феите, съпроводена от всички елфи, пристигнала на празненството. Тя целунала малкото дете, дала му името Том Палеца и наредила на придворните си феи да доведат дворцовите шивачи, за да облекат мъничкия ѝ кръщелник.\nШапката му била от красиво дъбово листо, ризката – изтъкана от паяжина, а панталонът и палтенцето – от хвърчилки на магарешки бодил. Чорапките му били от кора на нежна зелена ябълка, тирантите – два тънки косъма от веждите на майка му, а обувките от миша кожа. Щом го пременили, кралицата на феите отново го целунала, и след като му пожелала голям късмет, литнала с всички феи към своя палат.\nТом растял и ставал все по-забавен и по-палав, затова майка му се страхувала за него и гледала изобщо да не го изпуска от очи.\nВеднъж тя бъркала пудинг, а Том седял на ръба на купата със запалена свещ, за да се вижда по-добре тестото. За беда, жената се обърнала за миг, а Том паднал в купата.\nМайка му не го видяла и го объркала в тестото. После изсипала сместа в кърпа и сложила пудинга да се вари в гърнето.\nТестото изпълнило устата на Том и той не могъл да извика, но щом усетил топлината на водата, започнал да блъска и рита така, че пудингът изскочил над водата в гърнето.\nМайка му решила, че пудингът е омагьосан и ужасно се изплашила. Измъкнала го от гърнето, изтичала навън и го дала на един калайджия, който минавал по пътя. Той бил много благодарен, че най-сетне ще си хапне вкусна вечеря.\nНо радостта му не траяла дълго. Когато се прехвърлял през една ограда, случайно кихнал толкова силно, че Том, който дотогава тихичко седял в пудинга, с всички сили викнал с тънкия си глас.\n– Хей, човече!\nТова така стреснало калайджията, че метнал пудинга и хукнал с всичка сила. Щом паднал, пудингът се разхвърчал на парчета.\nТом се измъкнал, целия омазан в тесто, и хукнал при майка си, която го търсила навсякъде и много се зарадвала като го видяла отново. Изкъпала го в чашка, тестото се отмило, а той останал невредим от това приключение.\nСлед няколко дни Том тръгнал с майка си към полето, където тя щяла да дои крави. Понеже се страхувала да не го издуха вятъра, тя го завързала за стъблото на един магарешки бодил с парче връв.\nДокато дояла, една крава се приближила и лапнала бодила заедно с момчето.\nКлетият Том никак не харесал огромните ѝ зъби и лудо се развикал:\n– Ах Томи, къде си, мой мили Томи? – разплакала се майка му и закършила ръце.\n– Тук, мамо – викал той, – вътре в устата на червената крава!\nИ като казал това, той започнал да рита и дращи така, че бедната крава почти полудяла и накрая го изплюла на земята.\nЩом майка му го видяла, се втурнала към него, гушнала го и го отвела в безопасност у дома.\nНяколко дена след това, баща му го завел да орат нива и му дал камшик, изплетен от ечемичена слама, за да кара с него воловете, но скоро мъничкият Том се изгубил между браздите. Един орел го забелязал, грабнал го и го отнесъл на върха на един хълм, където се издигал замъкът на един великан.\nВеликанът веднага го напъхал в устата си и тъкмо да го глътне, когато Том надигнал такава олелия, че великанът с радост се отървал от него и го метнал далече в морето.\nНо малчуганът не потънал, защото тъкмо докоснал водата и една голяма риба го глътнала.\nСкоро след това един рибар я хванал и я занесъл в двора на крал Артур за подарък.\nРазрязали рибата и всички онемели, когато видели отвътре да изскача Том.\nВеднага го занесли на крал Артур, а той го назначил за придворно джудже.\nКралицата била очарована от дребосъка и го помолила да потанцува на лявата ѝ длан.\nТой танцувал толкова добре, че крал Артур го наградил с пръстен, който Том носел около кръста си като колан.\nСкоро Том се затъжил за своите родители и помолил краля да му позволи да си иде вкъщи за кратко време. Разрешили му веднага, а кралят му рекъл, че може да вземе толкова пари, колкото може да носи.\nСто пъти трябвало да си почива, но след два дни и две нощи, той най-сетне пристигнал в бащината къща.\nМайка му го зърнала, че се завръща и се втурнала към него – радостта в семейството била така голяма. Том изкарал три щастливи дни вкъщи, а после пак се върнал в кралския двор.\nСкоро след завръщането си, той разсърдил краля и понеже се боял от кралския гняв, се мушнал в една празна саксия и преседял там доста дълго време. Когато най-сетне се осмелил да надникне, видял една прекрасна едра пеперуда, кацнала близо до него, възседнал я и се понесъл във въздуха. Кралят и всички придворни скочили да го спасяват, но клетият Том паднал от седлото си в една градинска лейка и едва не се удавил.\nЗа късмет детето на градинаря го видяло и извадило от водата. Кралят тъй много се зарадвал, че вместо да го хока, го провъзгласил за рицар.\nИ така, Том живял дълги години в кралския двор и бил един от любимите рицари на крал Артур.\nКРЕДИТ: Тom Тhumb, Robert Southey – The Golden Goose Book – L.Leslie Brooke, 1905, ПРЕВОД от английски език Лорета Петкова ©prikazki.eu 2021, КОРИЦА & ИЛЮСТРАЦИИ: L.Leslie Brooke.


Закони на дишането — ПорталУики\nСъвременните хора знаят много неща, но обикновените неща не знаят. Например, понякога те са весели, разположени, но не знаят защо; някога са скръбни, неразположени, пак не знаят защо. Мнозина се интересуват от богатството, искат да станат богати. Защо искат да станат богати, не знаят. Те мислят, че с богатство, с пари всичко се постига. Много работи се купуват с пари, наистина, но животът с пари не се купува. С богатството човек може да си създаде някаква болест, но богатството всякога не лекува болестите. Като забогатее, човек започва да се страхува да не го оберат, да не изгуби богатството си, вследствие на което нито яде, нито спи спокойно. От страх той се разболява. Обаче, същото богатство не е в състояние да го излекува.\nЧовек разполага със своето тяло, като с машина за работа, но не знае, какво е нужно за това тяло. Той казва: Трябва да имам повечко мазнини, да издържам на външните условия. – Трябва да имаш мазнини, но трябва да имаш и мускули, и кости, и нерви. Най-устойчивото вещество в човека е мозъкът. Когато боледува от някоя сериозна болест, човек първо губи мазнините си. Те се стопяват, и той става като свещ. Ако болестта още продължава, мускулите се губят, но нервите и мозъкът остават докрай. Те са най-устойчиви. И обратно: когато организмът започва да се поправя, първо се възстановява здравословното състояние на мозъка, на нервите, на мускулите и най-после идат мазнините. Които имат повече мазнини, са спокойни, разположени натури. Които имат малко мазнини, са повече сприхави, нервни. Сприхавият и нервен човек казва: Така ме е създала природата. Спокойният казва: И мене така ме е създала природата. Ние пък казваме: Характерът на човека се определя от главата му. Каквато е главата на човека, такъв е и характерът му. Умът на човека зависи главно от мозъка, а после и от отношението му към дробовете и сърцето.\nЕдно трябва да се знае: здравето на човека зависи от законите, които управляват неговото тяло. На първо място здравето зависи от мисълта на човека. Като знае законите на мисълта и правилно ги прилага, човек е здрав. Ние не говорим за обикновената човешка мисъл, придружена с тревоги и безпокойства. Ние имаме пред вид светлата и възвишена мисъл. Човек, на когото мисълта е възвишена, права, той има особена топлина, особен пулс, особено отношение към нещата. Който няма правилно отношение към въздуха, той не може да бъде здрав.\nМнозина не могат да бъдат здрави, поради вътрешния страх, на който се подават. Като се страхува за здравето си, човек се намира под влиянието на умствени микроби и заболява. Пазете се от микробите, били те умствени, сърдечни или органически. Вие трябва да им станете господар, а не те на вас. Съмнението, подозрението са умствени микроби. Трябва ли да се подавате на такива микроби? Казвате, че някой ваш близък, майка ви или баща ви, не ви обичат. Отде знаете това? Ако вие ги обичате, и те ви обичат. Премерихте ли врата си, да знаете, дали вие ги обичате? Като станете сутрин, премерете врата си на широчина. След това започнете да мислите за майка си и за баща си и пак премерете врата си. Ако е станало поне микроскопическо разширяване на врата ви, това показва, че обичате родителите си. Щом вие ги обичате, и те ви обичат. Тъй щото, не допущайте съмнението в себе си, да хване дълбоки корени. Щом в ума ви дойде съмнението, че някой от близките ви не ви обича, веднага премерете врата си. Турете съмнението далеч от вас, ако искате да не боледувате.\nТова са факти, които трябва да се изучават. Фактите, обаче, не представляват науката. Има закони, които трябва да се спазват, но и законите още не представляват науката. Трябва да дойдете до принципите. За да имате ясна представа върху даден въпрос, преди всичко човек трябва да знае фактите, законите и принципите, които го определят. Например, факт е, че майката обича детето си. На какъв закон се основава нейната любов? Какъв принцип я управлява? Всичко това трябва да се знае. Ще кажете, че любовта се определя от закона на даването. Значи, майката е дала нещо от себе си на своето дете, затова го обича. Човек дава по два начина: първо дава, а после иска да вземе; или първо взима, а после иска да даде нещо. Следователно, когато човек иска да го обичат, той има намерение първо да взима, а после да дава. Когато иска да обича, човек има желание първо да дава, а после да взима.\nНякой се оплаква, че иска да обича, а не е намерил подходящ човек. Чудно нещо! Светът е пълен с хора, които очакват да бъдат обичани, а той не може да намери човек, когото да обича. – Защо не може да намери такъв човек? – Той търси човек, който да му подхожда, да отговаря на неговите разбирания. На сухия подхожда пълничкия. На пълния човек подхожда сух, слаб. Хората трябва да се сближават така, че силите им да се уравновесяват. Мускулната и нервната система в пълния човек са повече намазани с мазнини, вследствие на което той е разположен, и колата му не скърца. Мазнините са акумулатори на топлинна енергия в човека. Който няма вътрешни мазнини, лесно губи топлината си. Тази е причината, поради която слабите хора, както и тия, които живеят на север, се нуждаят от мазни храни.\nДа се върнем към въпроса за здравето. – От какво зависи здравето на човека? – От неговите мисли, чувства и постъпки. Мозъкът е свързан с мислите на човека; дробовете и сърцето – с неговите чувства, а мускулите, мазнините и костите – с постъпките му. Ако мускулната, костната и стомашната системи не са свързани помежду си, човек не би могъл да се движи. Щом не може да се движи, той не може и да работи, няма сила в себе си. Като знаете зависимостта между различните системи в човека и проявата на неговите мисли, чувства и постъпки, вие трябва да ги пазите, да бъдат в пълна изправност. Само при това положение човек може да мисли, да чувствува, да действува, да говори, да се движи и т. н.\nКаква е службата на устата? Ще кажете, че задачата на устата е да приема храна отвън и да говори, да предава човешката мисъл. Ние казваме: Службата на устата е да приема и да дава. Като се отваря и затваря, тя приема храна отвън, сдъвква я и я изпраща в пищепровода. В това отношение тя е голяма скъперница. Каквото приеме отвън, тя го счита свой капитал и на никого не дава от него. По отношение на своето тя е скъперница. Към чуждото, обаче, е щедра. Там тя постъпва демократически, лесно го раздава. – Кой е чуждият капитал за устата? – Въздухът, който излиза вън от дробовете. Като се ползува от въздуха, който излиза от нея, тя образува такива красиви думи, с които се прочува по цял свят. Като слушате някой добър оратор, казвате: Този човек има медена уста. – Медена е устата му, но с чужд капитал. Да вземеш част от въздуха, който трябва да излезе от носа, и да образуваш от него стройна, красива реч, и това не е малко изкуство.\nКазано е в Битието: „И вдъхна в ноздрите му дихание на живот, и стана человек жива душа". ( – 2 гл., ст. 7) – Значи, през носа Бог вдъхна в човека въздух, и той прие Божествения живот. Ето защо, когато се намери в затруднение, човек трябва да диша. Като диша и поема въздух през носа си, той ще намери Господа. Като диша, човек започва да мисли. След мисълта идат чувствата. Който диша съзнателно, само той може да намери Бога. Господ казва на човека: Като дишаш през носа си, ще ме намериш и ще слушаш, какво ще ти говоря. Въздухът е носител на електричество и на магнетизъм. Тази енергия минава през носа на човека и обновява нервната му система. Много методи има за дишане, но някои от тях са доста скъпи. За да изкарат един килограм розово масло, трябва да имат три хиляди килограма розови листа. Можете да си представите, колко работници трябва да работят, докато съберат розите, докато ги сварят и дестилират, за да получат едва един килограм масло. При това положение, естествено е маслото да струва скъпо.\nЦенно е розовото масло, но още по-ценно е доброто разположение. Човек може да изкара доброто си разположение от въздуха, чрез носа. Чрез дишането вие можете да заставите мозъка си да мисли право, сърцето – да чувствува право и стомаха – да работи нормално. Мнозина се гневят, нервират се, мислят криво. – Защо? – Не дишат правилно. Неправилното дишане е причина на много болести: главоболие, стомах, сърце, гърди и т. н. Кракът те боли, защото не дишаш правилно. Гръбначният стълб те боли, защото не дишаш правилно. Изобщо, всички болести се дължат на неправилно дишане. Бързото и повърхностно дишане е опасно за организма. То води към различни болести. Дишайте спокойно, плавно, с определен ритъм. Бъдете внимателни към въздуха, който влиза през носа ви. С него заедно влизат Божествените мисли, които подготвят пътя на човека към Божественото. Божието благословение пък минава в човека през горната част на мозъка, слиза перпендикулярно към физическия му мозък, после през носа, отдето излиза навън.\nПравете опити, сами да се лекувате чрез дишане. Ако ви боли глава, стомах или имате общо неразположение, правете сутрин, преди обед и преди вечеря по 12 – 19 упражнения за дишане. Ако не сте упражнени в дишането, правете по шест упражнения. Всяко вдишване, задържане и изпращане на въздуха представлява едно упражнение. Значи, шест вдишки, шест задържания и шест издишвания, правят шестте упражнения. Като правите тия упражнения, умът ви трябва да бъде концентриран. Когато дишате, диафрагмата трябва да се вдига и спуща, да се свива и разширява. Диафрагмата представлява граница между духовния и физическия свят. Една от причините на сърцебиенето, задухата и някои гръдни болести се дължи на изместване на диафрагмата от естественото й положение. Ако диафрагмата се повдигне по-високо, отколкото трябва, дробовете и сърцето се притискат и не действуват правилно. Като поема човек дълбоко въздух, дробовете се напълват с въздух, натискат върху диафрагмата, и тя се връща на местото си, заема определеното си място, като граница между два свята – физически и духовен. Правили ли сте опит, като дишате дълбоко, да четете мислено някоя молитва? Ако не сте правили такъв опит, започнете да дишате и да четете мислено „Отче наш" или „Добрата молитва". Дишайте, задържайте и изпущайте въздуха спокойно, бавно, за да можете в едно упражнение да прочетете цялата молитва. Като правите упражненията с мислено четене на молитвата, ще усетите приятна топлина в областта на слънчевия възел. За да се убедите в силата на мисълта, трябва да правите опити.\nДнес хората не могат да се домогнат до духовната наука и да влязат във връзка с духовния свят, защото се занимават с обикновени работи. Всеки се безпокои от мисълта за утрешния ден. Всеки иска да знае, как ще прекара физическия си живот. С една дума всеки мисли за стомаха си. Трябва ли синът да се безпокои, какво ще стане с него? Баща му и майка му го обичат. Те се грижат за него. Неговата работа е само да учи. Родителите имат грижа за материалните нужди на децата си, а децата трябва да учат. Всеки човек е дете на някой възвишен дух. Щом е така, задачата на хората е да учат. Ако работите им не вървят добре, ще се молят, да им дойде отнякъде помощ. Някой се помоли набързо и казва, че молитвата му била приета. Не, молитва, която не е придружена с бавно, спокойно и ритмично дишане и мислене, не се приема. Като се молиш, ще концентрираш мисълта си само към даден предмет и ще поемаш въздух дълбоко и бавно. При всяко вдишване, задържане и издишване на въздуха ще мислиш само за онова, което те интересува. Ако те боли стомах, ще мислиш за стомаха си; ако те боли глава – за главата си.\nКойто не е упражнен в дълбокото дишане, нека задържа въздуха до две-три секунди, и всеки ден да увеличава задържането с още една секунда. Като увеличава задържането на въздуха с по една секунда, в продължение на един месец, човек ще задържа въздуха до 30 секунди. Ако може да задържа въздуха до 30 секунди, той ще се справи с много от своите неразположения и болести. Главоболие, гръдна болест, стомах, парализия – всичко това изчезва. Следователно, чуете ли, че някой е болен, посъветвайте го да диша дълбоко. Ако не знае, как да диша, той се отпуща, ляга на гърба си и казва: Да бъде волята Божия! – Да бъде волята Божия, това значи, да движи човек ръцете и краката си свободно; да мисли, да чувствува и да постъпва, както Бог мисли, чувствува и постъпва.\nИ тъй, искате ли да бъдете здрави, дишайте дълбоко. Заслужава човек да плати на лекар да го научи да диша правилно, преди да се е разболял. В бъдеще лекарите ще се занимават повече със здравите, да ги научат да пазят здравето си. Лекувайте се преди да сте се разболели. Лекарствата помагат на онзи, който диша дълбоко. Ако човек не диша дълбоко, никакви лекарства не помагат. Някой се гневи, сърди се на този – на онзи и после диша дълбоко. Не, преди да се разгневиш, преди да се караш , преди да говориш, дишай дълбоко. Напълни дробовете си с чист въздух и тогава говори. Не спазваш ли това правило, думите ти нямат резултат: нито ти се ползуваш от тях, нито другите хора. Бъдете снизходителни към погрешките на хората, да не внасяте смущение в сърцето си. Щом мислите за погрешките на хората, дишайте дълбоко, да се проясни мисълта ви.\nКато ученици, вие трябва да се лекувате с дълбокото дишане. Ако стомахът или коремът ви боли, направете шест упражнения по четири пъти на ден. Като правите упражнението, турете лявата ръка на корема си, или на стомаха, с дланта надолу; върху лявата турете дясната ръка, пак с дланта надолу. Като дишате дълбоко, трябва да усещате свиване и разпущане на диафрагмата. Който не диша дълбоко, не може да бъде ученик на новото учение.\nКато изучавате местата на човешките чувства и способности в мозъка, ще видите, че в задната част на мозъка се намират няколко чувства: чувството на приятелство, на общителност, на любов към семейството, към децата и любов към жената и към мъжа, така наречената „любов на младите". Любовта на младите е особена, тя се намира в малкия мозък на човека. Опасността от тази любов се заключава в това, че като нахлува повече кръв към този център, тя пречи на кръвообращението да става правилно. Като не дишат правилно, те постоянно се карат. За да избегнат споровете и недоразуменията помежду си, младите трябва да дишат дълбоко. Ако човек не диша правилно, и любовта в него не се проявява правилно. На такъв човек дъхът мирише лошо, потта му – също. Който диша правилно, и кръвообращението му е правилно. Той е здрав. От каквато болест и да страдате, търсете помощ в дълбокото дишане. То лекува ревматизъм, гръдни и стомашни болести, главоболие, коремоболие и т. н. Няма болест, която не може да се лекува чрез дишане.\nДишайте дълбоко и вярвайте, че ще постигнете това, което желаете. Вярата е Божествено чувство, което събужда мисълта в човека и го заставя да работи. Като диша, човек трябва да бъде спокоен, да си припява мислено и да търси причината на болката си. Дишайте и пейте на болките си! Например, коя е причината за главоболието? Когато в главата на човека се събере повече електричество, образува се вътрешно напрежение, което се отразява върху нервната система. Мине ли напрежението, и главоболието минава. Като заболеете от някаква болест, дишайте и пейте на болестта. На всяка болест пейте специална песен. Като дишате добре, вие ще можете свободно да излизате от тялото си, когато пожелаете. И тогава, няма да умирате от задушаване, както днес умират хората, но ще излезете свободно от тялото си. Ще поканите близките и приятелите си на угощение, ще пеете, ще се разговаряте и, като наближи часа на заминаването ви, ще се сбогувате с всички и ще им кажете: Сбогом, отивам в отечеството си, между своите близки. Който диша правилно, той е добър наемател и го задържат повече на земята. Ако дишате добре, можете да останете и 120 години на земята. Ако не дишате добре, едва ще изкарате 30 – 40 години. Дългият живот зависи от дълбокото и правилно дишане. Дишането пък зависи от правилното мислене и чувствуване. Дишайте дълбоко и мислете, че Божието благословение иде върху човека чрез въздуха.\nХората на земята дишат въздух. Като отидат в онзи свят, ще дишат етер, по-рядка материя от въздуха. Рибите живеят в по-гъста среда от човека – във водата, и оттам изкарват въздуха.\nЗасега, единственото същество на земята, което диша съзнателно, е човекът. Затова е казано за него, че стана жива душа. И животните дишат, но несъзнателно. Като дишате, вие трябва да съзнавате, че приемате Божието благословение. Ако диша и не мисли, човек се намира в положението на животно. Най-дълъг живот на земята имат растенията, защото дишат правилно.\nИ тъй, помнете, че всички болести и неразположения се лекуват с дълбоко и съзнателно дишане. За всеки човек има специални методи за дишане. Той ще се домогне до тия методи чрез своя вътрешен учител и лекар. Слушайте своя вътрешен лекар, т. е. Божественото в себе си. Той ще ви отправи в добър път. Ако не слушате вътрешния лекар, вие няма да слушате и външния. Като слушате своя вътрешен лекар, вие ще изправите всичките си недостатъци. Каквото ви липсва, ще го набавите; каквото не сте развили, ще го развиете.\nИ тъй, ще дишате и ще пеете. Ако не пеете, не можете да дишате правилно. Който пее, има възможност да подобри дишането си. Ако не диша правилно, човек заминава преждевременно за онзи свят. И на онзи свят не го приемат за ученик, ако не диша правилно. Като отиде на онзи свят, веднага ще го спрат пред райската врата и ще го накарат да прочете „Добрата молитва" с вдишване, задържане и издишване на въздуха. Ако не може да я прочете плавно, с дълбоко дишане, няма да го пуснат в рая. Онзи свят е добре организиран. Там всички хора са красиви, с отлични линии на лицето и на тялото. Там няма болести, няма страдания, няма и противоречия.\nКато знаете това, дишайте правилно. Дишайте съзнателно и с любов. Като станете от сън, преди да започнете, каквато и да е работа, направете няколко дълбоки вдишки. Дишането помага за оформяване на човешкия характер. Правилното дишане усилва светлината на ума и топлината на сърцето. Правилното дишане прави лицето красиво. Ако човек не диша правилно, кожата на лицето и на ръцете му преждевременно се набръчква. Набръчкването се дължи на разстройство на черния дроб и на неправилно дишане. Щом започне да диша правилно, бръчките от лицето и от ръцете на човека постепенно изчезват.\nНякои избягват дълбокото дишане, защото се измъчвали. Какво от това? В човека има нещо инертно, което не обича да се измъчва. Нека се мъчи, няма защо да го жалите. Като се мъчи инертното, човек се възпитава. Същото се отнася и до малките деца. Ако не дишат правилно, те не могат да мислят и да чувствуват правилно.\nСъвременните хора дишат бързо и повърхностно, в една минута правят 20 вдишки и издишки. Значи, в една минута те взимат 20 въздушни обеди. Това е извънредно много. Като се учи да диша правилно, човек трябва постепенно да намалява вдишките, да дойде до два въздушни обеда в минута. Това се постига постепенно, в продължение на няколко години, а не изведнъж.\nПриложете дълбокото дишане и при гимнастическите упражнения. Като правите гимнастика, вие клякате на земята и се изправяте. При всяко изправяне на тялото вие поемате дълбоко въздух и го задържате в дробовете си, докато дойде време за клякане. Щом клякате към земята, издишвате въздуха. При повторно изправяне на тялото пак поемате въздух. Като правите упражненията с дишане, вие се концентрирате, а с това и упражненията се осмислят. Тогава и резултатът им е по-добър.\n24. Беседа от Учителя, държана на 4. септември, 5 ч. с. 1940 г. София. – Изгрев.\nВзето от „http://www.beinsadouno.com/wiki/index.php?title=Закони_на_дишането&oldid=39394“.


"Въздушният канал" на Ротердам | gradat.bg\n"Въздушният канал" на Ротердам\nГрадът | 05 Януари 2017, 14:23\nПървоначалното набиране на средства идва от доброволни дарения. За всеки 25 дарени евро името на мецената се изписва на една от дървените дъски, която подчертава краищата на моста.\nПроектът за "Въздушния канал" печели "Urban Intervention Берлин 2013" в категорията "Временен проект". Наградата е неонов трофей с инициали.\nОбщността се нуждае от съпричастност. Ако участваш в събитията, ставаш съпричастен. Оттам нататък се нуждаеш от пространство, за да се изявиш.\nСъоръжението минава през сграда, над пътища и железопътни линии, за да свърже три преди недостъпни района на града.\nБрой 6 на сп. "Градът Инфраструктура"\nПешеходен мост с дължина 400 м и артистичното име "Въздушният канал" (Luchtsingel) беше изграден по проект на "ZUS Студио" (Zones Urbans Sensibles) в родния им Ротердам. Това е първият в света публичен инфраструктурен проект, който използва труд на доброволци за регенерацията и възстановяването на околните пространства и финансиране от гражданите на града.\nЯркожълтата дървена конструкция е повдигната над земята на отстояние цял етаж, оформя пешеходно трасе, което свързва емблематични обекти в града - обновената наскоро Централната гара на Ротердам с историческия квартал Laurenskwartier. Въздушната пътека също така прави достъпни поредица от частни проекти, сред които зеленчукова градина на покрива на сграда и нов парк.\nПървоначалното набиране на средства идва от доброволни дарения. За всеки 25 дарени евро името на мецената се изписва на една от дървените дъски, която подчертава краищата на моста. Така поддръжниците на идеята стават ктитори на въздушния пешеходен преход. Над 8000 души подкрепят финансово кампанията и записват имената си на "Въздушния канал". Впоследствие архитектите получават грантово финансиране от градската управа, за да завършат съоръжението.\nПроектът за "Въздушния канал" печели наградата "Urban Intervention Берлин 2013" в категорията "Временен проект". Наградата - неонов трофей с инициалите на наградата, получават архитектите Елма ван Боксел и Кристиян Кореман, основатели на "ZUS Студио". В състезанието участват 240 международни проекта чрез Site Test Rotterdam. Председател на журито е Регла Люшер, директор "Градско развитие" на Берлин.\nВ духа на идеята за Permanent Temporality "Въздушният канал" ни запознава с нов начин на мислене - да се използва способността на града да се развива, като съществуващите форми са само началната отправна точка, смятат архитектите.\nИдеята Permanent Temporality означава да държиш хората будни, да събуждаш любопитството им за новите неща, да бъдат близо до събитията и да участват в тях. Дайте на хората пространство за собствената им изява и ще видите какво мислят, как реагират.\n- "ZUS Студио" е основано от Elma van Boxel and Kristian Koreman. Те инициират градския проект за Ротердам през 2011 г.\n- Проектът за "Въздушния канал" печели "Urban Intervention Берлин 2013" в категорията "Временен проект". Наградата - неонов трофей с инициалите на наградата, получават архитектите Елма ван Боксел и Кристиян Кореман\n- Историческия квартал Laurenskwartier е мястото, където през 1270 г. реката Rotte е пресушена и там е основано рибарско селище, предхождащо големия Rotterdam. Сега "Мястото" е център за пазаруване и нощен живот. От октомври 2014 г. в центъра на Laurenskwartier се издига The Market Hall (на холандски е Markthal or Koopboog) - огромна жилищна и офис сграда с пазар в най-долната част, открит от холандската кралица Максима, съпругата на Вилем-Александър, синът на кралица Беатрис, която се оттегли от поста си в полза на своя син в началото на 2013 г. Комплексът съдържа 228 апартамента, има 4600 кв.м търговска площ, 1600 кв.м ресторантска, хотелска част и кафенета, както и 4-етажен подземен гараж за 1200 коли. Автори на архитектурния проект на The Market Hall са MVRDV.\nЕтикети пешеходен мост, международни проекти, мост, Ротердам


Еспаньол устиска равенство в Севиля - Topsport.bg\nСевиля и Еспаньол завършиха 2:2 в първия мач за днес от испанската Ла Лига. Андалусийците поведоха, но гостите успяха да направят пълен обрат. Червен картон на Виктор Санчес даде огрмно игрово предимство на андалусийците в последните минути, но те успяха само да изравнят чрез новопривлечения Сусо.\nДомакините поведоха чрез Лукас Окампос в 15-ата минута. Сусо центрира и Окампос отбеляза с глава от близо.\nГостите от каталунската столица изравниха в 35-ата минута. Адри Ембарба отбеляза от пряк свободен удар. Ударът му по земя мина под скочилата стена и влезе в левия ъгъл на вратата.\nКитайската звезда Ву Лей направи резултата 2-1 за Еспаньол 50-та минута. Ву стреля много силно под малък ъгъл след подаване на Джонатан Кайери.\nВ 69-ата минута Виктор Санчес получи втори жълт картон и Ву Лей трябваше да отстъпи мястото си на Виктор Гомес, за да може да се запази защитната постройка на треньора Абелардо.\nВ 80-ата минута Сусо стреля по земя от границата на наказателното поле след влизане на вътре. Топката влезе по земя в левия ъгъл на вратата на Лопес. Това е първи гол на дошлия от Милан Сусо.\nВ последните минути натискът на домакините беше много сериозен, но те така и не успяха да вкарат победно попадение. Кабрера стана герой за Еспаньол, след като успя на няколко пъти да блокира опасни удар.\nСевиля само успя да настигне четвъртия Атлетико (Мадрид), като двата тима имат по 40 точки от 24 мача. Еспаньол спечели ценна точка в битката за оцеляване и е на 19-ата позиция с 19 точки. Пред каталунския тим е Селта с 20 точки, а на последна позиция е Леганес с 18 точки. И Селта и Леганес все още не са изиграли мачовете си от 24-ия кръг.\nсевиля - еспаньол,\nСпортни новини / Футбол / Испания / Севиля / Еспаньол устиска равенство в Севиля\nСевиля измъкна равенство срещу Ливърпул в добавеното време